Foto's: Demi-Leigh - ''n Kleintyd-droom het waar geword' | Maroela Media
Foto's: Demi-Leigh – ''n Kleintyd-droom het waar geword'
Demi-Leigh Nel-Peters het oomblikke ná haar kroning as Mej. Heelal gesê dit is 'n gevoel wat sy nie in woorde kan beskryf nie.
"Op 'n manier voel dit of dit nog net die kleedrepetisie is, maar dan besef ek dit is nie! Ek dink dit sal my eintlik eers môreoggend tref," het Nel-Peters agter die verhoog in 'n onderhoud met Olivia Jordan van die Mej. Heelal-skoonheidskompetisie gesê.
"Dit is 'n kleintyd-droom wat waar geword het. Ek dink nie ek kan hierdie gevoel aan enigiemand verduidelik nie; wanneer jy basies jou hele lewe vir iets werk, en dit dan regkry; wanneer jy almal wat nie in jou geglo het nie, verkeerd bewys en wanneer jy almal wat in jou geglo het vandat jy 'n klein meisietjie was, trots maak. Dit is onbeskryflik."
Maroela Media het vroeër berig Nel-Peters is die tweede Suid-Afrikaner om met die gesogte titel as Mej. Heelal weg te stap nadat Margaret Gardiner in 1978 dié kroon gedra het. Laura Gonzalez van Colombië is vanjaar as eerste prinses aangewys, gevolg deur Davina Bennett van Jamaika.
Iris Mittenaere, voormalig Mej. Heelal, het ook raad aan Nel-Peters gegee. "Hou net aan doen wat jy doen. Jy is ongelooflik. Jy is die oulikste meisie en ek was lief vir jou van die eerste dag af," het sy gesê.
Nel-Peters het ook gesê sy wil haar Unbreakable-veldtog nou universeel maak. "Ek was die slagoffer van 'n gewapende kaping 'n paar maande gelede. Dit was baie traumatiserend. 'n Paar dae ná die kaping, toe ek op Instagram inteken, was daar meer as 2 000 boodskappe van vroue af wat wil weet watter selfverdedigingskursus ek gedoen het, want hulle wil dit ook doen," het sy gesê.
"Ek het toe besef dit is nie net 'n probleem in my stad nie, maar eerder 'n wêreldwye kwessie. Dit is tóé dat ek my Unbreakable-veldtog begin het, en selfverdedigingsessies oor die hele Suid-Afrika begin het. En hopelik kan ek dit nou oor die heelal heen doen!"
Nel-Peters is tydens 'n glansgeleentheid in The Axis-teater in Las Vegas in die VSA onder luide toejuiging aangewys as die 66ste Mej. Heelal. Gelukwensings van trotse Suid-Afrikaners het sedertdien op sosiale media ingestroom.